Ti språkvettregler (Finn-Erik Vinje)

1. Det er ingen skam å sette punktum

En leservennlig periode har sjelden mer enn 20–25 ord.

2. Har du flere ting på hjertet, så si én ting om gangen

Prøv ikke å si to ting samtidig. Server momentene porsjonsvis, og avslutt gjerne setningen før du begynner på en ny.

3. Vær høflig mot leseren

Tenk på leseren når du skriver, og velg ord som du vet han forstår. Må du bruke et vanskelig ord, skal du huske på at det ikke er forbudt å forklare det.

4. Bli ikke smittet av substantivsjuken

Skriv ikke: Kari foretar innhøsting av epler – når du like gjerne kan skrive: Kari høster (inn) epler.

5. Vær gjerne høyrevridd når du skriver

Sørg for at (hoved)verbet kommer langt ut til venstre i setningen, og spre resten av setningsinnholdet ut til høyre.

6. Du skal ikke pynte deg med ord

Motstå fristelsen til å bruke sjeldne fremmedord, moteord eller vitenskapelig klingende «påfuglord».

7. Vær ikke redd for den konkrete uttrykksmåten

Mener du en spade, så skriv spade – ikke arbeidsredskap.

8. Sløs ikke med ord og bokstaver

En kort uttrykksmåte er i regelen bedre enn en lang. Skriv ikke: Idrettslaget er en trivselsfremmende faktor i relasjon til lokalmiljøet – når du like gjerne kan skrive: Idrettslaget skaper trivsel i bygda.

9. Vær ikke redd for det personlige tonefallet

Personord som du, dere, jeg, vi er tillatt i skrift også.

10. Bruk ørekontrollen

Venn deg til å lese høyt for deg selv det du har skrevet. Det kan hjelpe deg å sile bort de mest papirknitrende uttrykkene.  
  
Vis språkvett!